Vanġelu: Il-festa ta' Corpus twaqqfet wara li qamu ħafna disputi fuq il-preżenza ta' Ġesu fl-Ewkaristija, u wara li bdew ħafna devozzjonijiet, xi wħud tajbin, imma oħrajn tbiegħdu mis-sens veru ta' dal-misteru. Għal din l-awtentiċita rridu mmorru għas-sors ta' dan id-diskors, u għall-ġest li għamel Ġesu fl-Aħħar Ċena. Sinifikattiv ħafna l-fatt li Ġesu ma waqqafx dan is-Sagrament f'kuntest reliġjuż, fit-Tempju jew f'xi sinagoga, imma f'kuntest pjuttost profan – waqt ikla. Irridu nfarfru t-trab u nnaddfu s-sadid li trabba matul is-sekli fuq dan is-suġġett. Dan il-kliem Ġesu qalu fis-sinagoga ta' Kafarnaum. Kien għadu kif tema' l-5000 ruħ bil-ħobż. "Jien Hu l-ħobż li niżel mis-sema. Jekk xi ħadd jiekol minn dan il-ħobż jgħix għal dejjem." Din l-eternita ma tfissirx it-tul tal-ħin jew taż-żmien, imma tfisser il-Ħajja tal-Etern. Min jitqarben jirċievi u jibda jgħix il-ħajja tal-Etern, il-Ħajja Divina. Ġwanni juża' żewġ verbi: "fagejn" li tfisser "tiekol" u jużaha 11-il darba f'dan il-kapitlu; "trogejn" li tfisser "tomgħod, titħan" li jużaha 4 darbiet (Kemm morna żmerċ meta kienu jgħidulna li jekk tigdem l-ostja tagħmel dnub). Mela nomogħdu mhux nibilgħu: bħal meta iweħed iwissik u int ikollok bżonn tomogħdu biex jinżillek sew u jħalli effett fik. Imbagħad Ġwanni juża' l-verb "tixrob" tliet darbiet. Dawn huma verbi konkreti li jgħaddulna l-messaġġ li, l-ewwel u qabel kollox, l-Ewkaristija mhux qiegħda hemm biex noqgħodu nħarsu lejha, nikkontemplawha jew nadurawha, imma biex nikluha u nixorbuha. Ġesu jrid li, kif il-ħobż u ikel ieħor jiġi assimilat mill-ġisem, hekk ukoll Hu jixtieq li jiġi assimilat fina. Mela ejjew nevitaw diskors bħal meta ngħidu li Ġesu hu priġunier fit-Tabernaklu, u ħa noqgħodu ħdejH ħa nżommulu kumpannija u nikkunslawH. Dan hu kliem bla sens. L-anqas tagħna l-Ewkaristija biex jibqa' viċin tagħna. Ġesu dejjem qrib tagħna, mhux fl-Ewkaristija biss. Mela, L-EKARISTIJA QIEGĦDA BIEX NIKLUHA. Qed nisħaq fuq dan għax kien Ġesu stess li saħaq fuq dan għal ħmistax-il darba. Is-silta tal-lum hija l-konklużjoni tad-diskors kollu. Ġesu jħabbar li aktar tard se jwaqqaf dan is-sagrament. Il-kelma Tiegħu flimkien mal-Ġisem Tiegħu se jsiru ikel għall-bniedem. Dan hu ikel li ma jispiċċax, imma jibqa' ħaj biex jagħti l-ħajja lil min jirċevieh. Din hi l-Ħajja tal-Etern, li trid tkompli dejjem tikber u tiżviluppa permezz tal-Kelma ta' Ġesu. Inkella tikber biss il-ħajja bijoloġika. L-Iben t'Alla, l-Etern li jiġi ġo fina irid jikber billi nilqgħu l-Kelma Tiegħu, il-Messaġġ Tiegħu, l-Evanġelju. Min sema' dan id-diskors żgur ftakar fil-Kliem: "Il-bniedem mhux bil-ħobż biss jgħix imma b'kull Kelma li toħroġ minn fomm Alla." Issa dil-"Kelma" ġiet inkarnata fil-persuna ta' Ġesu. B'hekk in-nies mhux biss semgħu il-Kelma, imma raw l-Awtur tal-Kelma, l-Iben t'Alla. "U l-ħobż li jiena nagħti huwa Ġismi għall-ħajja tad-dinja." Hawn Ġesu għadu mhux qed jitkellem fuq l-Ewkaristija. Jidħol f'dan is-suġġett bil-mod il-mod. Fil-ħsieb semitiku, "ġisem" ifisser il-persuna bid-difetti u dgħjufija tagħha, destinata għall-mewt. Ġesu wkoll ħa ġisem destinat għall-mewt. Il-messaġġ li ġabilna mis-sema hu preżenti fiH u qed isostni l-fraġilita Tiegħu bħala bniedem. In-nies fehmu li Ġesu qed jgħidilhom biex jaċċettaw il-messaġġ Tiegħu biss. Allura issa Ġesu jintroduċi l-Ewkaristija. Jitkellem ċar u jixxokkja l-mentalita Semitika tal-Lhud. "Fis-sewwa fis-sewwa ngħidilkom, jekk ma tiklux il-ġisem ta' Bin il-bniedem u ma tixorbux demmu, ma jkollkomx il-ħajja fikom." Li Lhudi jixrob id-demm kienet ħaġa ripunjanti ħafna. Mela hemm bżonn immorru għall-Aħħar Ċena fejn Ġesu ħa ftit ħobż u qal: "Dan hu ġismi (Ġwanni biss jgħid "laħmi")", i.e. mhux daqstant li l-ħobż isir il-Ġisem ta' Ġesu daqskemm Ġesu isir ħobż biex jagħmilha possibbli biex nikluH. Fil-fatt ħajtu kollha kienet rigal ta' ħobż biex imantnina. X'se nagħmlu b'dan ir-rigal mibdul taħt l-ispeċi ta' ħobż u nbid? Nikluh biex isostnina u jqawwina fil-vjaġġ tagħna. "Dan hu ġismi," jiġifieri, "Dan hu Jien." L-Appostli ma fehmu xejn dak in-nhar. Fehmu aktar tard. Noqogħdu attenti kif inkellmu lill-oħrajn, l-aktar lit-tfal, fuq l-Ewkaristija. Hawn min jgħallem li fl-ostja kkonsagrata hemm Ġesu bil-laħam, id-demm u l-għadam ; dan kollu moħbi taħt forma ta' ħobż. Aħjar ngħidu sempliċiment li Ġesu sar ħobż għalina biex inkunu nistgħu nikluh. Imma min jitqarben irid ikun ippreparat biex jassimila t-tagħlim kollu ta' Ġesu u jfassal ħajtu fuqu. Kull tqarbina titlob impenn serju. ".... u jixrob demmi." Hemm bżonn li kulħadd jifhem kemm hu mportanti li nitqarbnu bl-inbid ukoll, imqar billi nbillu l-ostja biex inħarsu l-iġjene. Almenu kull nhar ta' Ħadd. Għax id-demm ifisser il-ħajja. Meta Mose ppreżenta l-10 Kmandamenti lill-poplu, qabad ftit demm u raxx ftit fuq l-artal u ftit fuq il-poplu. B'hekk ġedded il-patt bejn Alla u l-poplu, fejn Alla wiegħed li jkun Alla tagħhom u huma se jkunu l-poplu fidil Tiegħu. Id-demm kien simbolu li Alla u l-poplu kellhom jaqsmu (sharing) ħajja waħda, demm wieħed. Mela anki aħna, meta nixorbu d-demm ta' Kristu, inkunu qed nixxerjaw ħajja waħda, spirtu wieħed. "Min jiekol ġismi u jixrob demmi jibqa' jgħammar fija, u jien ngħammar fih." Waqt tieġ, l-għarus isaqsi l-għarusa tridx tgħaqqad ħajjitha ma' ħajtu. Hi ssaqsi l-istess. Jagħtu ċ-ċrieket, sinjal ta' mħabba bla tarf li għandhom għal xulxin. Jiżżewġu u "t-tnejn isiru ġisem wieħed." Dan wara li jkunu saru jafu sew minn qabel lil xulxin. Tqarbina tajba titlob li nkunu sirna nafu sew min hu Ġesu permezz tal-Kelma Tiegħu. Qisu Ġesu qed jgħidli: "Issa li sirt tafni sew, kul dan il-ħobż, ixrob dan l-inbid, biex inkunu nistgħu naqsmu ħajjitna flimkien."
Lectio Divina tal-20 Ħadd. Sena "B"